**Lūgums atbalstīt *Mieram tuvu* mājaslapas uzlabošanu**

**Esam uzsākuši līdzekļu vākšanu *Mieram tuvu* mājaslapas uzlabošanai un sirsnīgi lūdzam arī Jūsu atbalstu, godātais priesteri! Ērti noziedot *Mieram tuvu* mājaslapas uzlabošanas darbiem ir iespējams šeit:**

[**https://mieramtuvu.lv/atbalsti/**](https://mieramtuvu.lv/atbalsti/)

*Lūk, garāka vēstule par situāciju un plānotajiem darbiem:*

Lai ir slavēts Jēzus Kristus!

Mājaslapa [www.mieramtuvu.lv](http://www.mieramtuvu.lv) ir būtiska *Mieram tuvu* saimniecības daļa. Tajā gan var **lasīt un klausīties Dieva Vārdu**, gan **darbojas e-veikals** (kurā nopērkamas izdevniecības “KALA Raksti” un “Dzīvības straumes” grāmatas un “Katoļu Baznīcas Vēstnesis”, kā arī citu kristīgo izdevēju grāmatas, **darbojas** **abonēšanas sadaļa**, reizi gadā notiek **mākslas darbu labdarības izsole**, kurā vācam līdzekļus MT Solidaritātes fonda darbam jeb bezmaksas grāmatiņu dāvināšanai cilvēkiem problēmsituācijās – šīs grāmatiņas tiek piedāvātas arī priesteru pastorālajam darbam.

Mājaslapas uzlabošanas darbi paredz gan novecojušu palīgrīku nomaiņu, gan mājaslapas satura paplašināšanu (vēlamies tajā publicēt visu *Mieram tuvu* saturu – un to piedāvāt cilvēkiem par simbolisku mēneša maksu. Dieva Vārds vienmēr būs pieejams bez maksas, bet, lai lasītu pārdomu tekstus, mēneša rakstus vai garīdznieku komentārus, proti, pilno saturu, mājaslapu būs iespējams abonēt – līdzīgi kā šobrīd darbojas portāli *Delfi* vai *Tvnet*). Tāpat īpaši raudzīsimies, lai mājaslapa būtu labi piemērota lasīšanai viedtālruņos (tai būtu uz ierīci reaģējošs dizains jeb angliski “responsive interface”). Tādējādi esam atteikušies no sākotnējās ieceres veidot arī mobilās aplikācijas viedtālruņiem – mājaslapa būtībā darbosies gluži kā aplikācija. Atteikšanās no mobilajām aplikācijām, protams, ļoti samazina darbu izmaksas.

Šo visu darām arī tādēļ, lai *Mieram tuvu* būtu kvalitatīvi klātesošs interneta vidē – un Dieva Vārds latviešu valodā būtu ērti pieejams cilvēkiem, kuri, mums par nožēlu, pamazām atsakās no drukātajiem izdevumiem, bet izvēlas viedierīces.

**Darbu tāme veido 6200 EUR.** Uz šo brīdi jau ziedojumos mājaslapas atbalstam **esam saņēmuši 1400 EUR**. Vēl nepilni **5000 EUR mums ir nepieciešami**. Sirsnīgi lūdzam arī Jūsu un Jūsu draudzes atbalstu! Priecāsimies par jebkādu palīdzību.

Ērti atbalstīt *Mieram tuvu* mājaslapas uzlabošanas darbu var šeit:

<https://mieramtuvu.lv/atbalsti/>

Sirsnīga pateicība jau iepriekš!

Aija Balode, *Mieram tuvu* redaktore